উসমানীয় নৌবাহিনী
সাম্রাজ্যের নৌবাহিনীর পতাকা উসমানীয় নৌবাহিনী (উসমানীয় তুর্কি: دوننماى همايون বা তুর্কি: Osmanlı Donanması) ১৪শ শতকের শুরুর দিকে উসমানীয় সালতানাতের দ্বারা প্রতিষ্ঠিত হয়। এটি উসমানীয় নৌবহর নামেও পরিচিত। ১৩২৩ খ্রিস্টাব্দে উসমানীয়রা কারামুরসেল দখল করার পর এটির কার্যক্রম শুরু হয়। কারামুরসেল ছিল উসমানীয়দের দখল করা প্রথম নৌবাহিনীর কারখানা এবং পরবর্তীযুগের বহু নৌবহর সংক্রান্ত কাজের কেন্দ্রবিন্দু। এটির দীর্ঘস্থায়ী ইতিহাসে বহু ঝড়ঝাপটার মধ্য দিয়ে অতিবাহিত হয়েছে। এখানে বহু সামুদ্রিক চুক্তি সম্পন্ন হয়েছে। সব থেকে সাফল্যের সময়ে ১৫৬৫ খ্রিস্টাব্দে এটি ভারত মহাসাগর পর্যন্ত প্রসারিত হয়ৈছিল এবং ইন্দোনেশিয়া পর্যন্ত প্রসারিত করতে বাহিনী প্রেরণ করেছিল। ইতিহাসের বেশিরভাগ সময়, নৌবাহিনীটির নেতৃত্বে ছিল কাপুদান পাশা (গ্র্যান্ড অ্যাডমিরাল; আক্ষরিক অর্থে "ক্যাপ্টেন পাশা")। এই অবস্থানটি ১৮৬৭ খ্রিস্টাব্দে বিলুপ্ত করা হয়েছিল, যখন পদটি নৌবাহিনীর মন্ত্রী (তুর্কি: Bahriye Nazırı) এবং বেশ কিছু নৌবহর কমান্ডার (তুর্কি: Donanma Komutanları) দ্বারা প্রতিস্থাপিত হয়েছিল। উসমানীয় সাম্রাজ্যের পতন এবং ১৯২৩ খ্রিস্টাব্দে তুরস্ক প্রজাতন্ত্রের ঘোষণার পর, নৌবাহিনীর ঐতিহ্য আধুনিক তুর্কী নৌবাহিনীর অধীনে অব্যাহত করা হয়।